ঢাকা, ২০ আগস্ট, ২০১৮ (বাসস) : এক কোটির বেশি মানুষের বাস এই রাজধানী ঢাকা শহরে। জীবনের তাগিদে ঘড়ির কাটার সঙ্গে তাল মিলিয়েই চলতে হয় নগরবাসীকে। কিন্তু চাইলেও সব সময় সেটা সম্ভব হয়না পরিবহণের স্বল্পতার কারণে। জীবন ও জীবিকার তাগিদে পুরুষের পাশাপশি নারীরাও আজ চাকুরি করছে। যে কারণে পুরুষের পাশাপাশি একজন নারীকেও সেই সকাল বেলায়ই বের হতে হয় কর্মস্থলের উদ্দেশ্যে। কিন্তু রাস্তায় গণ পরিবহণের স্বল্পতা এবং আইনের কারণে অনেক সময়ই এক জন নারীকে নানাভাবে হয়রানির শিকার হতে হয়। কেননা অধিকাংশেরই বাহন গণ পরিবহন। একজন নারী গণ পরিবহণে কিভাবে নানাবিধ হয়রানির শিকার হন সেটাই জানাচ্ছেন মারিয়া ফারহানারা। ঘড়ির কাঁটা তখন সকাল পৌনে নয়টার ঘরে। বাসা থেকে বেরিয়েছেন আটটায়। সোয়া আটটায় এসে পৌছেছেন মিরপুর ১০ নম্বর গোলচত্ত্বর বাস স্ট্যান্ডে। কিন্তু আধা ঘণ্টার চেষ্টায়ও গন্তব্যের বাসে উঠতে ব্যর্থ। আর বেশী দেরী করলে অফিসের হাজিরা খাতায় লাল কালির আঁচড় পড়বে। তাই শেষতক রিকশায় যাত্রা। যাবেন ফার্মগেইট। যার কথা বলছিলাম তার নাম মারিয়া। চাকুরি করেন ফার্মগেইট এলাকায় একটি বেসরকারি প্রতিষ্ঠানে। থাকেন মিরপুর সেনপাড়া পর্বতা এলাকায়। প্রতিদিন এরকম ঝক্কি ঝামেলার মধ্যেই অফিসে যাতায়াত করতে হয় তাকে। অধিকাংশ সময়ই রিকশা। ফারহানা জানান, পুরুষদের সাথে প্রতিযোগিতা করে বাসে উঠা অনেক দূরহ একটি কাজ। তাছাড়া বাসে উঠতে গিয়ে অনেক সময় আপত্তিকর স্পর্শের শিকার হতে হয়। তাই নিরূপায় হয়ে রিকশায় যাই।